Dohoda medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov na účely Programu na sledovanie financovania terorizmu (ďalej len „program TFTP“) nadobudla platnosť 1. augusta 2010.

Procedurálne aspekty

V článku 13 dohody sa stanovujú pravidelné spoločné preskúmania ustanovení o bezpečnostných opatreniach, kontrolách a reciprocite, ktoré majú vykonávať skupiny pre preskúmanie z Európskej únie a Spojených štátov. Z EÚ sú delegovaní zástupcovia Európskej komisie a dvoch orgánov pre ochranu údajov z členských štátov EÚ. Za USA sú delegovaní zástupcovia Ministerstva financií USA. Do skupín pre preskúmanie môžu byť zaradení aj odborníci na bezpečnosť a ochranu údajov a osoby so skúsenosťami z oblasti súdnictva.

Táto správa sa týka piateho spoločného preskúmania dohody od jej nadobudnutia platnosti a vzťahuje sa na obdobie 35 mesiacov od 1. januára 2016 do 30. novembra 2018. Prvé spoločné preskúmanie dohody, ktoré sa uskutočnilo vo februári 2011, sa vzťahovalo na obdobie prvých šiestich mesiacov po nadobudnutí platnosti dohody (od 1. augusta 2010 do 31. januára 2011). Druhé spoločné preskúmanie vykonané v októbri 2012 sa vzťahovalo na obdobie nasledujúcich 20 mesiacov (od 1. februára 2011 do 30. septembra 2012). Tretie spoločné preskúmanie vykonané v apríli 2014 sa vzťahovalo na obdobie 17 mesiacov (od 1. októbra 2012 do 28. februára 2014). Štvrté spoločné preskúmanie vykonané v marci 2016 sa vzťahovalo na obdobie 22 mesiacov (od 1. marca 2014 do 31. decembra 2015). Dňa 27. novembra 2013 Komisia prijala oznámenie o spoločnej správe Komisie a Ministerstva financií USA o hodnote údajov poskytnutých v rámci Programu na sledovanie financovania terorizmu (TFTP) podľa článku 6 ods. 6 dohody.

V súlade s článkom 13 ods. 3 dohody zastupovala Európsku úniu na účely preskúmania Európska komisia, pričom Spojené štáty zastupovalo Ministerstvo financií USA. Skupinu EÚ pre preskúmanie viedol vyšší úradník Komisie a tvorili ju dovedna dvaja členovia útvarov Komisie, ako aj zástupcovia dvoch orgánov pre ochranu údajov.

Piate spoločné preskúmanie sa uskutočnilo v dvoch hlavných fázach: 15. januára 2019 v priestoroch Europolu v Haagu a 31. januára a 1. februára 2019 na Ministerstve financií USA vo Washingtone.

Táto správa je založená na informáciách obsiahnutých v písomných odpovediach, ktoré Ministerstvo financií USA poskytlo v dotazníku EÚ zaslanom pred preskúmaním, informáciách získaných v rozhovoroch s pracovníkmi ministerstva financií a členmi skupiny USA pre preskúmanie, ako aj na informáciách obsiahnutých v iných verejne dostupných dokumentoch tohto ministerstva. V správe sa okrem toho zohľadňujú informácie poskytnuté zamestnancami Europolu počas preskúmania vrátane príspevkov od úradníka Europolu pre ochranu údajov. S cieľom skompletizovať dostupné informácie sa Komisia stretla aj s určeným poskytovateľom, ktorý jej dal doplňujúce informácie, a 3. apríla 2019 usporiadala schôdzu na účely získania spätnej väzby od členských štátov týkajúcej sa ustanovení dohody o reciprocite.

Odporúčania a záver

Na základe informácií a vysvetlení, ktoré poskytlo Ministerstvo financií USA, Europol, určený poskytovateľ a nezávislí kontrolóri, a na základe overenia príslušných dokumentov a náhodne vybranej vzorky vyhľadávaní v údajoch poskytnutých v rámci programu TFTP je Komisia presvedčená, že dohoda a jej bezpečnostné opatrenia a kontroly sa riadne vykonávajú.

Europol vykonáva svoje úlohy týkajúce sa overovania plne v súlade s článkom 4 na základe podrobných a pravidelne aktualizovaných podporných dokumentov, ktoré dostáva od Ministerstva financií USA. Mechanizmus dohľadu funguje hladko a účinne zabezpečuje, aby spracovanie údajov bolo v súlade s podmienkami stanovenými v článku 5. Všetky neextrahované údaje sa vymažú najneskôr päť rokov od ich prijatia v súlade s článkom 6 ods. 4 dohody.

Program TFTP je aj naďalej kľúčovým nástrojom na poskytovanie včasných, presných a spoľahlivých informácií o činnostiach, pri ktorých existuje podozrenie na plánovanie a financovanie teroristických činov. Pomáha identifikovať a sledovať teroristov a ich podporné siete na celom svete. Počas súčasného obdobia preskúmania EÚ naďalej výrazne profitovala z programu TFTP. Tento nástroj sa stal ešte dôležitejším, odkedy sa od roku 2015 zvýšil počet teroristických útokov. V niektorých prípadoch napomohli informácie poskytnuté podľa dohody pri napredovaní určitých vyšetrovaní v súvislosti s teroristickými útokmi na území EÚ.

Pokiaľ ide o potenciál ďalšieho zlepšenia, Komisia navrhuje, aby Ministerstvo financií USA v ročnom hodnotení svojich žiadostí podľa článku 4 posúdilo typy správ a geografické regióny, v prípade ktorých je najvyššia, resp. najnižšia odozva pri vyhľadávaní v rámci programu TFTP. Výsledok takéhoto posúdenia by sa mal zahrnúť a zohľadniť v nasledujúcich žiadostiach podľa článku 4. To by mohlo viesť k užšie formulovaným žiadostiam s cieľom obmedziť na minimum množstvo údajov požadovaných od určeného poskytovateľa v súlade s článkom 4 ods. 2. Komisia ďalej navrhuje, aby Ministerstvo financií USA zlepšilo svoje mechanizmy s cieľom preskúmať potrebu zachovania takzvaných „extrahovaných údajov“ a zabezpečiť, aby sa tieto údaje uchovávali len tak dlho, ako to bude potrebné pre konkrétne vyšetrovanie alebo trestné stíhanie, na ktoré sa používajú (článok 6 ods. 7). V tejto súvislosti Komisia takisto žiada členské štáty, aby informovali Europol ako jednotné kontaktné miesto (SPOC) v prípade následných informácií od Ministerstva financií USA, keď sa príslušný prípad s konečnou platnosťou ukončí, čo by v zásade malo viesť k vymazaniu extrahovaných údajov týkajúcich sa daného prípadu. Osobitná pozornosť by sa mala venovať aj extrahovaným údajom, ktoré preskúmavajú analytici Ministerstva financií USA, ale ktoré nie sú z dôvodov relevantnosti v súvislosti s konkrétnym vyšetrovaním šírené ďalej.

Okrem toho by členské štáty mali v záujme aktívnej výmeny informácií s Ministerstvom financií USA poskytovať Europolu pravidelnú spätnú väzbu o pridanej hodnote poznatkov získaných z tohto ministerstva v rámci programu TFTP, ktoré by mohli ďalej zlepšiť kvalitu a kvantitu informácií vymieňaných na základe článkov 9 a 10. Komisia oceňuje činnosť Europolu a nabáda ho, aby pokračoval vo svojom úsilí aktívne zvyšovať povedomie o TFTP a aby podporoval členské štáty, ktoré ho žiadajú o rady a skúsenosti pri vypracúvaní cielených žiadostí podľa článku 10.

Komisia poznamenáva, že postupy na spracovanie žiadostí osôb, ktoré chcú zistiť, či boli dodržané ich práva na ochranu údajov v súlade s dohodou, fungujú účinne. Komisia však navrhuje, aby Ministerstvo financií USA zabezpečilo, že takéto overovanie sa bude vzťahovať na všetky príslušné práva vyplývajúce z dohody vrátane overenia toho, že údaje boli preskúmané len vtedy, ak existovala predchádzajúca informácia alebo dôkaz, na základe ktorých sa bolo možné domnievať, že predmet vyhľadávania má súvislosť s terorizmom alebo jeho financovaním.

Komisia víta trvalú transparentnosť orgánov USA pri výmene informácií, čo poukazuje na hodnotu programu TFTP pre medzinárodné úsilie zamerané na boj proti terorizmu. Podrobné informácie o tom, ako sa údaje poskytnuté v rámci programu TFTP môžu používať a ako sa používajú, ako aj konkrétne prípady ich použitia uvedené v spoločnej správe o hodnote údajov a v rámci tohto preskúmania jasne ozrejmujú fungovanie programu TFTP a jeho pridanú hodnotu.

Orgány USA vo veľkej miere využívali možnosť spontánne poskytovať informácie z programu TFTP orgánom EÚ podľa článku 9 dohody. V období, na ktoré sa vzťahuje toto preskúmanie, Europol okrem toho proaktívne podnietil celý rad žiadostí podľa článku 10 dohody. To pomohlo zvýšiť povedomie orgánov EÚ o programe TFTP, čo viedlo k tomu, že uvedené orgány tento program viac využívali. Orgány EÚ uviedli, že poznatky Ministerstva financií USA poskytované v papierovej forme by mohli byť efektívnejšie spracované, ak by sa poskytovali digitálne. Komisia vyzýva Ministerstvo financií USA a Europol, aby zvážili spôsoby, ako uľahčiť spracúvanie poznatkov, a to v súlade s bezpečnostnými opatreniami programu TFTP.

Pravidelné preskúmanie dohody je nevyhnutné na zabezpečenie jej riadneho vykonávania, budovanie vzťahu medzi zmluvnými stranami založeného na dôvere a na uistenie zainteresovaných strán o užitočnosti nástroja TFTP. Komisia a Ministerstvo financií USA sa dohodli, že ďalšie spoločné preskúmanie podľa článku 13 dohody vykonajú začiatkom roka 2021.

Fungovanie dohody, postup spoločného preskúmania, ako aj jeho výsledky a odporúčania sú podrobne opísané v pracovnom dokumente útvarov Komisie, ktorý je pripojený k tejto správe.